Lotta-Sofia Saahko

Lotta-Sofia Saahko (s. 23. joulukuuta 1992 Valkeakoski) on suomalainen kirjailija, videobloggaaja ja juontaja. Saahko on kirjoittanut kaksitoista Tammen kustantamaa kirjaa. YouTubessa hänet tunnetaan varsinkin kanavalta Lotta ja pappa, jossa hän esiintyy yhdessä isoisänsä Jorma Saahkon kanssa. Kaksikon laulu- ja jutusteluvideot keräsivät ensimmäisen puolen vuoden aikana yli 30 miljoonaa katselukertaa. Syksyllä 2026 ilmestyy Saahkon ensimmäinen englanninkielinen kirja Lumi and the Wolf kansainvälisen Hachette-kustantamon kustantamana. Englannissa hän käyttää kirjailijanimeä Lottie Saahko.  

 Tausta 
Saahko vietti lapsuutensa Saksassa, Kiinassa ja Puolassa. Hän valmistui ylioppilaaksi Shanghain saksalaisesta koulusta keväällä 2011 ja Valkeakosken aikuislukiosta keväällä 2012. Hän aloitti viestinnän opiskelun Vaasan yliopistossa 2012 ja valmistui filosofian maisteriksi 2017. Samana vuonna hän valmistui graafiseksi suunnittelijaksi Lontoon Shillington Collegesta. Vuonna 2019 Saahko haki Lontoon East 15 Acting Schoolin (University of Essex) teatteritaiteen maisteriohjelmaan, jonne hänet valittiin yli 3000 hakijan joukosta.

 Videot 
Lotta ja hänen isoisänsä Jorma Saahko aloittivat videotuotannon toukokuussa 2020, kun Lotta tuli koronapandemiaa pakoon Valkeakoskelle Jorman luokse. Saahkojen videoiden teemana ovat vanhat kansanlaulut, iskelmät ja maakuntalaulut. Lauluesitysten päätteeksi isoisä ja pojantytär keskustelevat Jorman eli papan lapsuudesta ja nuoruudesta Karjalan evakkona, perinteistä, juhlapyhistä ja laulujen teemoista. 

 Kirjallinen tuotanto 
Marraskuussa 2020 Saahko julkaisi esikoiskirjansa Papan kanssa kahvilla (Tammi). Kirja ilmestyi 3. marraskuuta 2020 sekä painettuna kirjana että Lotta-Sofia Saahkon itsensä lukemana äänikirjana. Papan kanssa kahvilla -kirjaa myytiin ilmestymisvuotenaan 6 900 kappaletta, ja se oli vuoden 2020 19:nneksi myydyin kotimainen tietokirja. Teos voitti Suomen suuren äänikirjapalkinnon Storytel Awards-gaalassa kategoriassa tietokirjat ja elämäkerrat. 

Saahkon järjestyksessään toinen kirja Kahvia ja karjalanpiirakoita ilmestyi lokakuussa 2021, ja se oli vuoden 2021 13:nneksi myydyin kotimainen tietokirja. Keväällä 2022 julkaistiin kaksi uutta kirjaa. Koti kulttuurien välissä kertoo Lotan oman tarinan. Kirjassa kerrotaan miltä tuntuu asua suomalaislapsena ulkomailla. Toinen uusista kirjoista on Lotta ja pappa. Omenarannasta uuteen kotiin. Se on Saahkon ensimmäinen lastenkirja. Kirja kertoo papan elämästä Karjalassa ja sieltä lähtemisestä. Kirjan on kuvittanut Christel Rönns.

Maaliskuussa 2023 ilmestyi Saahkon viides teos Matkalaukkulapsuus. Kirja kertoo suomalaisista ja Suomessa asuvista entisistä ”matkalaukkulapsista” eli ulkomailla kasvaneista lapsista. Kirjan tarinat ovat ihmisten kasvutarinoita eri kulttuurien välissä.

Syksyllä 2023 ilmestyi kaksi uutta kirjaa. Lotan ja papan laulukirja on kokoelmateos kappaleista, joita Saahko on laulanut isoisänsä kanssa heidän yhteisen lauluvideo-projektin aikana. Teos sisältää 50 ikivihreää laulua. Lotta ja pappa. Joulun taika puolestaan on Saahkon toinen lastenkirja, joka kertoo Saahkon ja hänen isoisänsä joulun vietosta. Kirjan kuvitustyön on tehnyt Christel Rönns, joka kuvitti myös Saahkon ensimmäisen lastenkirjan.

Toukokuussa 2024 ilmestyi Saahkon kolmas lastenkirja nimeltä Lilja muuttaa maailmalle. Teos on lapsen tunteista ja kysymyksistä muutoksen keskellä kertova kuvakirja. Kirjan on kuvittanut  Mira Mallius.

Tammikuussa 2025 ilmestyi Saahkon kirjoittama ja Mira Malliuksen kuvittama Kun mummi unohti tarinat. Teos on toukokuussa 2024 ilmestyneen Lilja muuttaa maailmalle -kirjan kanssa samaa Minä pärjään -nimistä kirjasarjaa. Teos käsittelee lapsen suhtautumista isovanhemman muistisairauteen. Huhtikuussa 2025 ilmestyi lastenkirja Lotta ja pappa. Virvon, varvon. Kirjan on kuvittanut Christel Rönns. Teos kertoo karjalaisesta virpomaperinteestä, jonka evakot toivat Kanta-Suomeen talvisodan aikaan. 

Tammikuussa 2026 ilmestyi teos Muistamme yhdessä. Kirja on tietokirja muistisairauksista Saahkon omien kokemusten kautta. Saahkon isoisä Jorma Saahko sairastaa sekamuotoista muistisairautta. 

Maaliskuussa ilmestyy Minä pärjään -kirjasarjan kolmas osa Minä saan olla lohikäärme. Kirjan on kuvittanut aiempien sarjan kirjojen tapaan Mira Mallius. 

 Juontajana 
Saahko debytoi tv-juontajana syksyllä 2025 Yle TV1:llä ja Yle Areenassa esitetyssä sarjassa Unohtumattomat - muistikuoron matka. Sarjassa 15 muistisairauksia sairastavaa kokoaa Saahkon ja muusikko Kalle Lindrothin avustuksella kuoron. Kuoro valmistelee sarjassa unohtumattoman konsertin. Saahkon isoisä Jorma Saahko esiintyi myös sarjassa yhtenä kuorolaisena.

 Tunnustukset 

Vuonna 2020 Lotta Saahko sai seuraavat kunnianosoitukset Lotan ja papan koronalaulut -projektistaan: 
 Vuoden vanhustyö, Valkeakosken kaupunki
 Vuoden vapaaehtoistyö, Valkeakosken kaupunki
 Vuoden muistiteko, Kanta-Hämeen muistiyhdistys
 Vuoden kulttuuriteko, Valkeakosken kaupunki

Joulukuussa 2020 Saahko esiintyi sekä MTV3 Itsenäisyyspäivän lähetyksessä että Yle TV1:n Itsenäisyyspäivän lähetyksessä. Kiitoksena tasavallan presidentti Sauli Niinistö ja tämän puoliso Jenni Haukio muistivat Saahkoja kirjallisella kunnianosoituksella.

Saahko ja hänen isoisänsä valittiin vuoden positiivisimmaksi suomalaiseksi vuonna 2021.

Vuonna 2022 Saahkon ensimmäinen kirja Papan kanssa kahvilla palkittiin Suomen suurella äänikirjapalkinnolla. Lotta-Sofia Saahko sai palkinnon sekä teoksen kirjailijana että lukijana.

Vuonna 2023 Saahkon kirja Lotta ja pappa. Joulun taika voitti Adlibris-palkinnon kategoriassa Vuoden lastenkirja.

Vuonna 2024 Speakersforum palkitsi hänet Vuoden puhuja -palkinnolla kategoriassa Vuoden tulokas.

 Teokset 

 Suomeksi: 



Lotta ja pappa. Joulun taika. Tammi, 2023. 
Lilja muuttaa maailmalle. Tammi, 2024. 

Lotta ja pappa. Juhannustanssit. Tammi, 2025. ISBN  9789520469696 

 Englanniksi: 

 Lumi and the Wolf. Hachette, 2026. ISBN 9781510102071 

Lähteet

 Aiheesta muualla 
Lotta-Sofia Saahkon viralliset kotisivut

Luokka:Suomalaiset tubettajat
Luokka:Videobloginpitäjät
Luokka:Suomalaiset kirjailijat
Luokka:Vuonna 1992 syntyneet
Luokka:Elävät henkilöt